En aragonés escrito actual bi ha tendencia a escribir os verbos con -y- en formas impersonals (destruyir, destruyito), que teoricament han puesto existir como existen en asturián normativo, en catalán antigo, en chodigo-espanyol y en castellán dialectal, especialment en variants americanas. A tendencia a escribir as formas en -uyir y -uyito en aragonés común de zaguers d'o sieglo XX s'ha cheneralizau tamién con os sustantivos que en derivan (influyencia, confluyencia, afluyencia). Manimenos quasi no bi ha documentación medieval d'ixos infinitivos (que s'escriben en os textos acabaus en -uir, -uhir u -uyr, rarament en -ovir: destruir/ destruhir, destruyr/destrovir), ni estudios actuals sobre o presunto uso en parlas altoaragonesas actuals. A sola documentación medieval de formas como destroyidos u destruyidos se reduce a lo manuscrito d'un borrador conservau que facioron escribans catalanoparlants antes d'a redacción definitiva de "La Grant Cronica d'Espanya de Chuan Ferrández d'Heredia.